May soek hulp vir meerderheidTheresa May, Brittanje se premier en leier van die Konserwatiewe Party, en haar man verlaat ŉ kiesstasie nadat hulle hul kruisies getrek het in die verkiesing. Foto: Xinhua/Tim Ireland Dit volg nadat May se party sy meerderheid verloor ná Donderdag se verkiesing. May het gehoop die vervroegde verkiesing sou haar hand versterk rakende die onderhandelinge in Brittanje se onttrekking aan die Europese Unie. May moet nou toestemming van koningin Elizabeth II kry om die regering te vorm. Die Konserwatiewe Party wil op DUP staatmaak om die 326 setels te kry wat nodig is om ’n meerderheid in die parlement te hê. Pierre Moscovici, kommissaris by die EU, het intussen gesê May het haar “weddenskap verloor” met die vervroegde verkiesing. Onderhandelinge tussen Brittanje en EU oor Brexit moes op 19 Junie begin, maar die uitslag van die verkiesing kan daartoe lei dat dit vertraag word. Jeremy Corbyn, leier van die Britse Arbeidersparty, het intussen gesê May moet bedank omdat sy stemme en steun van kiesers verloor het.